Raisiossa varastettiin ensin linja-auton avain talleilta, ja varastetulla bussilla haettiin naisseuraa huoltoasemalta. Bileisiin matkalla ollut seurue jäi kiinni poliisin ratsian jälkeen.

Raisiolainen nuorisoporukka sai päähänpiston ja varasti linja-auton bussiyhtiön varikolta. 16–19-vuotiaat nuoret varastivat avaimet, joilla saatiin linja-auto käyntiin ja portti auki.

Kuljettajana toimi nuori mies, jolla on B-luokan ajokortti. Poliisi kertoo, että matka jatkui Raision ABC-huoltoasemalle, josta kyytiin otettiin kaksi alaikäistä tyttöä. Tämän jälkeen mentiin vielä Naantalin Nesteelle, josta kyytiin tuli alaikäinen poika.

Matkan oli tarkoitus päätyä keskiyön aikaan kotibileisiin Naantalin Rymättylään, mutta tiellä oli sattumalta poliisin puhallutusratsia.

Kuski yritti juosten poliisia pakoon

Varastetun bussin kuski ei saanut ajoneuvoa pysähtymään poliisin pysäytysmerkin kohdalla, vaan linja-auto ajoi yli sillan ja pysähtyi tunnelin jälkeen Luonnonmaan puolelle linja-autopysäkille. Linja-auton kuski lähti juoksemaan karkuun metsään, mutta hänet saatiin melko pian kiinni. Kuljettaja ajoi selvin päin.

Poliisi kertoo ottaneensa kaikki linja-autossa olleet yhdeksän nuorta alustavasti kiinni. Kaksi päätekijää joutui jäämään yöksi putkaan.

Linja-auton kuljettajaa epäillään moottorikulkuneuvon käyttövarkaudesta, kulkuneuvon kuljettamisesta oikeudetta ja liikenneturvallisuuden vaarantamisesta. Muita linja-auton kyydissä olleita epäillään eri asteisista moottorikulkuneuvon käyttövarkauksista.